Liderii PSD aleg să „dispară” în momente importante. În „marțea negră” din 10 decembrie 2013, când în Parlament s-a încercat limitarea atribuţiilor procurorilor, eliminarea unor prevederi din Codul Penal sau graţierea unor anumite categorii de condamnaţi, Victor Ponta, șef al PSD la acea vreme, era plecat la Johannesburg.

„Eu n-am fost marţi aici, n-am scos parlamentari din sală, n-am băgat în sală, eram la Johannesburg. Parlamentul de aia legiferează, nu trebuie să îmi ceară mie voie”, a încercat să se delimiteze atunci Victor Ponta.



La fel a procedat acum și președintele PSD Liviu Dragnea, când Guvernul a încercat să treacă, pe șest, cele două proiecte controversate - ordonanța de urgență privind grațierea și ordonanța privind modificarea codului penal. Întrebat de Digi24 dacă Guvernul ia în calcul angajarea răspunderii pentru cele două proiecte de ordonanță de urgență, Liviu Dragnea a spus că, după ce s-a întors din America, s-a uitat pe proiecte și „n-am înţeles foarte mult, exact ce vor să facă”.

„Nu, vorbesc foarte serios. În subiectul ăsta trebuie să vorbiţi cu Guvernul. Cu premierul şi cu ministrul Justiţiei. Şi eu m-am uitat cu foarte multă curiozitate, după ce m-am întors din America, n-am înţeles foarte mult, exact ce vor să facă, aştept şi eu să văd totuşi o linie clară. Nici nu am vorbit cu ei şi nici nu vreau să vorbesc cu ei acest lucru”, a răspuns Dragnea la întrebarea Digi24 dacă ia în calcul angajarea răspunderii Guvernului pentru ordonanțele grațierii și modificării codurilor penale.

Și încă un amănunt. În 2013, Florin Iordache, actualul ministru al Justiției, a coordonat în Parlament modificările aduse Codului Penal în Comisia Juridică a Camerei Deputaţilor. La fel și aprobarea proiectului de lege privind amnistia şi graţierea. Presa a relatat că Florin Iordache s-a asigurat că proiectul de lege privind amnistierea şi graţierea urma să primească raport favorabil din partea Comisiei Juridice.

